VYHLÁSENIA KOMISIE

Nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku – prijatie legislatívneho aktu

(2021/C 269 I/01)

Vyhlásenie k zúčtovaniu predbežného financovania

Pri stropoch platieb v nariadení o VFR sa zohľadňoval predpoklad, že zúčtovanie celého predbežného financovania bude prebiehať každý rok. Komisia sa domnieva, že dohoda dosiahnutá spoluzákonodarcami o VN by mohla viesť k prekročeniu platných stropov VFR pre platobné rozpočtové prostriedky, a to s ohľadom na očakávané platobné profily. To môže mať za následok oneskorenie platieb v druhej polovici nasledujúceho obdobia.

Vyhlásenie o štruktúrovanom dialógu v rámci dočasných opatrení týkajúcich sa využívania fondov prijatých v reakcii na mimoriadne a nezvyčajné okolnosti

V ustanoveniach prijatých spoluzákonodarcami sa vyžaduje, aby Komisia bezodkladne informovala Parlament a Radu o posúdení situácie týkajúcej sa mimoriadnych a nezvyčajných okolností. Spoluzákonodarcovia takisto požadujú, aby ich Komisia bezodkladne informovala o plánovaných následných opatreniach prostredníctvom dočasných opatrení na použitie fondov a aby náležite zohľadnila pozície zaujaté a názory vyjadrené v rámci štruktúrovaného dialógu, na ktorý Komisiu môže pozvať Parlament alebo Rada.

Tieto požiadavky nie sú v súlade s článkom 291 ods. 2 a 3 ZFEÚ a s nariadením o komitológii (EÚ) č. 182/2011, v ktorých sa nestanovuje žiadna účasť Parlamentu a Rady na kontrole vykonávania vykonávacích právomocí prenesených na Komisiu. Môžu viesť k situáciám, v ktorých by boli vykonávacie právomoci Komisie obmedzené. Komisia preto môže vyhovieť týmto požiadavkám, len pokiaľ nezasahujú do jej vykonávacích právomocí, ako sú upravené v článku 291 ZFEÚ a v nariadení o komitológii (EÚ) č. 182/2011.

Tieto ustanovenia sa v žiadnom prípade nemôžu opakovať v inom právnom rámci, ak nie sú stanovené žiadne mimoriadne a nezvyčajné okolnosti.

Vyhlásenie o ďalších opatreniach na ochranu rozpočtu EÚ a nástroja Next Generation EU proti podvodom a nezrovnalostiam vyžadovaním povinného používania jednotného nástroja na hĺbkovú analýzu údajov poskytnutého Komisiou

V medziinštitucionálnej dohode medzi Európskym parlamentom, Radou a Komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov sa v bodoch 30 až 33 vyžaduje, aby Komisia sprístupnila integrovaný a interoperabilný informačný a monitorovací systém vrátane jednotného nástroja na hĺbkovú analýzu údajov a hodnotenie rizika s cieľom posúdiť a analyzovať požadované údaje a na účely všeobecného používania zo strany členských štátov. Okrem toho sa uvedené tri inštitúcie v priebehu legislatívneho postupu týkajúceho sa príslušných základných aktov zaviazali lojálne spolupracovať v záujme zabezpečenia opatrení nadväzujúcich na závery Európskej rady z júla 2020 v súvislosti s týmto prvkom.

Komisia sa domnieva, že dohoda dosiahnutá spoluzákonodarcami podľa článku 69 ods. 2 (povinnosti členských štátov) o povinnom používaní jednotného nástroja na hĺbkovú analýzu údajov a zbere a analýze údajov o skutočných vlastníkoch príjemcov finančných prostriedkov nepostačuje na posilnenie ochrany rozpočtu Únie a nástroja Next Generation EU proti podvodom a nezrovnalostiam a na zabezpečenie efektívnych kontrol konfliktov záujmov, nezrovnalostí, otázok dvojitého financovania a zneužívania finančných prostriedkov na trestnú činnosť. Prístup dohodnutý spoluzákonodarcami vo všeobecnom nariadení teda primerane neodráža želané ambície a ducha medziinštitucionálnej dohody.

Vyhlásenie o ochrane rozpočtu EÚ prostredníctvom využitia percentuálneho zadržania platieb na programy v rámci zdieľaného riadenia

Komisia sa domnieva, že dohoda spoluzákonodarcov o znížení miery zadržania platieb v rámci zdieľaného riadenia z 10 % na 5 % zvyšuje riziko, že sa z rozpočtu EÚ budú vyplácať sumy, ktoré budú ovplyvnené nezrovnalosťami.

Komisia na minimalizáciu tohto rizika primerane využije prerušenia a pozastavenia platieb na programy vždy, keď usúdi, že miera zadržania vo výške 5 % nestačí na pokrytie výšky akýchkoľvek prípadných nezrovnalostí.